РЕГЛАМЕНТ (ЕО) № 1307/2008 НА КОМИСИЯТА
от 19 декември 2008 година
за определяне на референтните цени за някои рибни продукти за риболовната 2009 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 29, параграфи 1 и 5 от него,
като има предвид, че:
(1)
Регламент (ЕО) № 104/2000 предвижда, че референтни цени, валидни за Общността, могат да се определят всяка година, по категория продукти, за продукти, които са предмет на тарифно суспендиране съгласно член 28, параграф 1. Същата възможност е предвидена за продукти, които по силата на това, че са предмет или на обвързващо тарифно намаление съгласно СТО, или на други преференциални договорености, следва да спазват референтна цена.
(2)
Съгласно член 29, параграф 3, буква а) от Регламент (ЕО) № 104/2000 референтната цена за продуктите, изброени в приложение I, части A и Б към посочения регламент, трябва да е същата като цената на изтегляне, определена в съответствие с член 20, параграф 1 от посочения регламент.
(3)
Общностните цени на изтегляне за съответните продукти са определени за риболовната 2009 година в Регламент (ЕО) № 1309/2008 на Комисията (2).
(4)
Съгласно член 29, параграф 3, буква г) от Регламент (ЕО) № 104/2000 референтната цена за продукти, различни от изброените в приложения I и II към горепосочения регламент, трябва да се определи по-специално въз основа на среднопретеглените митнически стойности, отчетени на пазарите или пристанищата на внос през трите години, непосредствено предшестващи датата, на която е определена референтната цена.
(5)
Не е необходимо да се определят референтни цени за продуктите, обхванати от критериите, определени в член 29, параграф 1 от Регламент (ЕО) № 104/2000, които са внесени от трети държави в незначителни количества.
(6)
Предвидените в настоящия регламент мерки са в съответствие със становището на Управителния комитет по рибни продукти,
ПРИЕ НАСТОЯЩИЯ РЕГЛАМЕНТ:
Член 1
Референтните цени за риболовната 2009 година за риболовни продукти, както са посочени в член 29 от Регламент (ЕО) № 104/2000, са определени в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 2008 година.